Diari Oficial de la Generalitat Valenciana


Sumari del DOGV 2306, del 08-07-1994 (1994/831934)

RESOLUCIÓ de 10 de maig de 1994, de la Direcció General d'Indústria i Energia, per la qual s'autoritzen les instal.lacions de les xarxes de distribució de gas natural per a usos industrials corresponents a les eixides VS-1 i VS-3 de la provincía de València, promogudes per Enagas, SA.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2306

Data del DOGV
:   08-07-1994

Secció del DOGV
:   ALTRES DISPOSICIONS

Número del document
:   1994/831934


Data del document
:   10-05-1994

Organisme emissor
:   Conselleria d'Indústria, Comerç i Turisme

Tipus de document
:   Resolució

RESOLUCIó de 10 de maig de 1994, de la Direcció General d'Indústria i Energia, per la qual s'autoritzen les instal·lacions de les xarxes de distribució de gas natural per a usos industrials corresponents a les eixides VS-1 i VS-3 de la província de València, promogudes per Enagas, SA. [94/4173]  
Per Resolució del conseller d'Indústria, Comerç i Turisme, d'1 de juny de 1993, es va atorgar a Enagas, SA, la concessió administrativa par al servei públic de subministrament de gas per a usos industrials en diversos termes municipals de València i Alacant.  
Sol·licitada per dita empresa l'autorització administrativa per a la construcció de les instal·lacions a l'empara del que es disposa en l'article 20 del Reglament General del Servei Públic de Gasos Combustibles, aprovat pel Decret 2913/73, de 26 d'octubre, i presentats els corresponents projectes en els quals s'incloïa la relació concreta i individualitzada dels propietaris i titulars de béns i drets afectats, i també l'Estudi d'Impacte Ambiental, es van sotmetre al tràmit d'informació pública en el qual van comparèixer amb relació a les eixides VS-1 i VS-3 a la província de València:  
- Els Ajuntaments de Guadassuar, la Pobla del Duc, Alzira, Benigánim, Carcaixent, l'Alcúdia de Crespins, Algemesí i Canals. Tots ells manifesten que l'afectació del traçat a zones incloses en plans urbanístics aprovats, en tràmit o en execució, resulta incompatible amb la destinació prevista per al sòl en els esmentats instruments de planificació a causa de les limitacions i servituds que imposa la conducció.  
També al·leguen afectacions a béns municipals i a serveis existents, com ara xarxes d'aigua, de sanejament, de distribució d'energia, etc. que hagen de ser respectats per a evitar perjudicis i intercepcions, raó per la qual proposen la modificació del traçat.  
En casos puntuals, plantegen la conveniència o la necessitat d'estendre el subministrament a noves zones o a polígons industriales futurs per a potenciar el desenvolupament industrial.   
També hi van comparèixer diversos propietaris de parcel·les, els quals van formular en general alguna de les següents al·legacions:  
Que el traçat afecta finques de cultiu i causa perjudicis que podrien evitar-se desviant els ramals cap a llindars o fent-los passar paral·lels a camins, senderes i carreteres.  
Que no s'han tingut en compte aquests perjudicis.  
Que els serveis de subministrament d'aigua, canals, sistemes de reg, accessos i d'altres s'han de restablir immediatament i s'ha d'indemnitzar els propietaris.  
Que s'han comés errors en la titularitat dels béns i drets inclosos en la relació de propietaris afectats.  
Que alguns trams afecten terrenys, la qualificació urbanística del qual resulta incompatible amb les servituds que imposa el traçat.  
En alguns casos se sol·licita que s'indemnitze o expropie la totalitat de la finca perquè resulta antieconòmica l'explotació que s'hi realitza.  
Traslladades les al·legacions a Enagas SA, i a la Conselleria de Medi Ambient, va presentar-se la primera per mitjà d'escrits en els quals contesta les qüestions plantejades i manifesta:  
Que els serveis seran restituïts al seu primitiu estat i que es realitzarà el muntatge de les conduccions amb absolut respecte a les normes de seguretat aplicables de tal forma que tals serveis no resulten perjudicats ni puguen afectar al seu torn les condiciones de seguretat de la instal·lació.  
Que en aquests terrenys podrà continuar cultivant-se com fins ara, ja que les limitacions imposades per la servitud són mínimes i no impedeixen els cultius, excepte els d'arbreda, i aquests, en una reduïda part de la superfície ocupada.  
Que els danys i les indemnitzacions per tal limitació seran determinats i pagats quan s'alcen les actes que permeten concretar els aspectes materials, les classes de cultiu, l'arbratge afectat, i d'altres circumstàncies que concorren en cada finca.  
Que s'escau rectificar els errors que s'han produït en la relació de béns i drets afectats.  
Que sobre les desviacions proposades, s'han tingut en compte en el moment de redactar els projectes i en la mesura del possible, els accidents naturals i els camins, les carreteres i altres vies existents el traçat dels quals resultava compatible amb els criteris de racionalitat i de seguretat amb què s'ha de projectar aquest tipus d'instal·lacions, perquè no ha estat possible ajustar-se en tots els casos a aquestes vies sense afectar nous propietaris, donada la localització dels subministraments previstos i el major risc per la freqüència de treballs que s'hi fan, encara que desplaçarà el traçat tant com siga possible cap a marges i camins, mantenint el paral·lelisme quan siga possible.  
Que l'extensió de les xarxes per a realitzar subministraments a polígons industriales futurs serà possible, ja que el càlcul i les dimensions s'han realitzat amb previsió de nous consums, sense perjudici del desenvolupament de projectes per a indústries concretes en virtut d'acords amb la Generalitat.  
Quant a les peticiones d'expropiació total de finques afectades pels demèrits en el seu aprofitament agrícola, Enagas, SA, com a beneficiària de l'expropiació, manifesta el seu desacord amb les dites sol·licituds, sense perjudici que, en determinar el preu just, tinga en compte l'esmentat demèrit, i això perquè l'explotació no resultarà antieconòmica, ja que s'hi podran fer noves plantacions d'arbres en la major part de la superfície afectada.  
Finalment, i amb relació a la incompatibilitat de determinats ramals amb les previsions del pla urbanístic i serveis que hi ha en algunes de les poblacions afectades, Enagas SA, manifesta:  
Que les conduccions se situen en general en vies consolidades, discorren com un servei més dels que ja hi ha i no suposen tècnicament cap obstacle per al normal desenvolupament d'aquests.  
Que qualsevol interferència en els serveis serà resolta amb els tècnics municipals i els ajuntaments corresponents.  
Que, en general, el traçat no afecta la línia d'edificabilitat ni, per tant, el volum edificable.  
Que dins de la zona d'afectació de 5 metres, l'edificació resulta possible sempre que se sol·licite autorització i es complisquen les condicions que establisca l'administració.  
Que s'han seguit, en general, els traçats dels futurs vials que preveuen els PGOU.  
La contestació d'Enagas SA dóna una resposta satisfactòria a les al·legacions dels interessats respecte de la reposició de serveis, restabliment de cultius, reparació de danys i perjudicis, rectificació d'errors en la relació de béns i drets, i la improcedència generalitzada dels desviaments proposats per altres finques al llarg de camins, marges, carrerades, etc., tret de casos puntuals en què el desplaçament no altere les condiciones del traçat ni afecte nous propietaris.  
Quant als ramals que afecten sòl d'ús agrícola o qualificat com a no urbanitzable, aquesta direcció general considera que el seu traçat no vulnera les normes de protecció que puguen existir en els corresponents instruments de plantejament. Per questa raó, el fet que la canonada vaja soterrada i que ocupe una estreta franja de terreny no afectarà de manera important, fins al punt que resulte incompatible amb ells, els usos, els aprofitaments o la utilització d'aquests sòls, de manera que, una vegada s'haja construït la canalització, aquests sòls podran seguir explotant-se com fins ara.  
En trams que discorren per terrenys amb distinta qualificació urbanística tampoc no s'escau modificar el traçat quan la prohibició de construir imposada per aquest no afecta la línia d'edificabilitat ni, per tant, el volum edificable. No obstant això, en aquells terrenys en què el traçat supose una transformació efectiva de la destinació del sòl previst en el pla corresponent, cal que l'empresa limite l'afectació i modifique el traçat de forma que discórrega per zones de servei i de vies públiques que ja existeixen o estiguen previstes, o que inste les oportunes modificacions del plantejament esmentat.  
En l'expedient han emés informes sobre encreuaments de determinats béns, la titularitat, administració o gestió dels quals els correspon, diversos organismes, entitats i empreses, tots els quals han establert condicionats oportuns, o les modificacions necessàries en el projecte, les quals han sigut assumides per Enagas, SA,  
La Conselleria de Medi Ambient, per la seua part, ha formulat la preceptiva declaració d'impacte ambiental, la qual, després d'analitzar les al·legacions presentades en relació amb la conservació de l'entorn i de sentir les entitats i les corporacions que hi estan interessades, estima acceptable, només als efectes ambientals, el projecte de xarxa de distribució de gas natural per a usos industriales al sud de la província de València, eixides VS-1 i VS-3, amb les mesures correctores que s'inclouen en aquesta resolució i amb les que es contenen en l'Estudi d'Impacte Ambiental i la seua ampliació, mentre no entren en contradicció amb aquelles.  
Considerant que s'han respectat tant com ha estat possible els drets dels particulars, i que s'han fet compatibles amb els aspectes tècnics, econòmics i mediambientals d'un traçat racional de les conduccions, i sense perjudici de les corresponents indemnitzacions, determinades per mutu acord o en el corresponent expedient de preu just que es tramite per a la imposició de la servitud, aquesta Direcció General d'Indústria i Energia, de conformitat amb allò que es disposa en la Llei 10/87, de 15 de juny, de Disposicions Bàsiques per a un Desenvolupament Coordinat d'Actuacions en Matèria de Combustibles Gasosos, en relació amb el Reglament de Servei Públic de Gasos Combustibles, aprovat pel Decret 2913/73, de 26 d'octubre, i el Decret 1775/67, de 22 de juliol, sobre Instal·lació, ampliació i trasllat d'indústries, resol aprovar el projecte d'execució i autoritzar a Enagas, SA, la construcció de les instal·lacions corresponents als ramals per a la distribució de gas natural per a usos industriales, eixides VS-1 i VS-3 de la província de València, d'acord amb les següents condicions:  
Primera  
En tot moment s'ha d'acomplir allò que s'estableix en el Reglament General per al Servei Públic de Gasos Combustibles, de 261073, i en les normes o reglaments que el complementen, i també en el Reglament de Xarxes i Punts de Presa de Combustibles Gasosos, aprovat per una ordre ministerial, de 18 de novembre de 1974, modificat per les ordres del Ministeri d'Indústria i Energia de 26 d'octubre de 1983 i 6 de juliol de 1984, i en la Resolució del conseller d'Indústria, Comerç i Turisme d'1 de juny de 1993, per la qual s'atorga a Enagas, SA, la concessió administrativa per al subministrament de gas natural per a usos industriales en diversos termes municipals de València i Alacant.  
Segona  
El termini per a l'execució de les obres i les instal·lacions serà de 12 mesos a partir de la data de l'ocupació real de les finques afectades.  
Tercera  
Les instal·lacions que s'autoritzen per aquesta resolució hauran de realitzar-se d'acord amb el projecte i tota l'altra documentació tècnica presentada, la qual queda especificada en les següents dades bàsiques:  
a) Descripció de les instal·lacions:  
Eixides VS-1 i VS-3 que discorren pels següents termes municipals de València:  
VS-1: Carlet, l'Alcúdia, Guadassuar, Alginet, Algemesí, Alzira, Carcaixent.  
VS-3: L'Alcúdia de Crespins, Canals, Cerdà, Torrella, Vallés, la Granja de la Costera, Novetlè, Xàtiva, Genovés, Benigánim, Quatretonda, la Pobla del Duc, Castelló de Rugat i Rugat.  
Característiques de les instal·lacions: longitud 105 km; canonada d'acer al carboni del tipus API5L, GRB entre 2" i 10" de diàmetre; pressió màxima, 16 bar relatius; pressupost total, 1.270.661.987 pessetes.  
Quarta  
Els encreuaments especials i altres afeccions de béns de domini públic es realitzaran de conformitat amb les condicions imposades per organismes competents afectats.  
Quinta  
Per a introduir modificacions en les instal·lacions que afecten les dades bàsiques del projecte, caldrà obtenir l'autorització d'aquesta Direcció General.  
Sexta  
Es faculta el Servei Territorial d'Indústria i Energia de València per a aprovar les condicions concretes d'aplicació del projecte per a introduir les modificacions de detall que resulten més convenients. Totes les resolucions que en aplicació d'aquesta condició es dicten per l'esmentat Servei Territorial s'hauran de comunicar a aquesta direcció general.  
Sèptima  
Per a la seguretat de les instal·lacions a què es refereix aquesta autorització, s'estableixen les següents condicions en relació amb els elements que assenyalem a continuació:  
I. Per a canalitzacions:  
a) Imposició de servitud permanent de pas en una franja de terreny de dos metres d'ample, al llarg del gasoducte, per on discorrerà soterrada la canonada o les canonades que calguen per a la conducció del gas, la qual estarà subjecta a les següents limitacions:  
Prohibició de llaurar la terra a una profunditat superior a 50 centímetres, i també de plantar arbres o arbustos a una distància inferior a dos metres a partir de l'eix de la canonada.  
Prohibició de realitzar qualsevol tipus d'obres o cap altra acció que puga danyar o pertorbar el bon funcionament de les instal·lacions a una distància inferior a cinc metres de l'eix del traçat, a ambdós costats. Aquesta distància podrà reduir-se sempre que se sol·licite expressament i s'acompleixen les condicions que en cada cas fixen els Serveis Territorials d'Indústria i Energia corresponentes, oïda l'empresa Enagas, SA,  
Lliure accés del personal i els equips necessaris per a poder mantenir, reparar i renovar les instal·lacions. Arribat el cas, es pagaran els danys que s'hi ocasionen.  
Possibilitat d'instal·lar les fites de senyalització o delimitació i els tubs de ventilació, i també de realitzar les obres superficials soterrànies que calguen per a l'execució i el funcionament de la instal·lació.  
b) Ocupació temporal dels terrenys necessaris per a l'execució de les obres, de la zona que es reflecteix per a cada finca en els plànols parcel·laris d'expropiació i en la qual es farà desaparèixer tot obstacle, i també realitzar les obres necessàries per a l'estesa i la instal·lació de la canalització i elements annexos. Quan calga s'hi realitzaran es treballs necessaris.  
II. Per al pas dels cables de connexió i elements dispersors de protecció catòdica:  
a) Imposició de servitud permanent de pas en una franja de terreny d'un metre d'ample, per on discorreran soterrats els cables de connexió i els elements dispersors de protecció catòdica, que estarà subjecta a la prohibició de llaurar els camps o realitzar treballs similars a una profunditat superior a 50 centímetres, i també de plantar arbres o arbustos i realitzar qualsevol tipus d'obres, construcció o edificació en una franja de terreny de tres metres d'ample (1,5 m a cada costat de l'eix de les instal·lacions), i també el dret a talar o arrancar els arbres o arbustos que hi haja a una distància inferior a la indicada.  
b) Ocupació temporal, com a necessitat derivada de l'execució de les obres, de la zona que s'assenyala per a cada finca en els plànols parcel·laris d'expropiació, i en la qual es farà desaparèixer tot obstacle, i també realitzar les obres necessàries per a estendre i muntar les instal·lacions i els elements annexos i realitzar les operacions que calguen.  
Per tal d'acomplir allò que s'estableix en aquesta condició, Enagas, SA, abans que es realitze l'estesa de les instal·lacions, haurà de recollir els extrems assenyalats en els apartats I i II anteriors, en els convenis o acords que s'establesquen amb els propietaris afectats, i s'obliga en tot moment a vigilar el seu compliment i, arribat el cas, a notificar el presumpte incompliment al Servei Territorial d'Indústria i Energia de València.  
Octava  
Aquest servei territorial podrà efectuar durant l'execució de les obres les inspeccions i com provacions que s'estimen oportunes en relació amb el compliment de les condicions establertes en aquesta resolució i en les disposicions i la normativa vigent que siguen d'aplicació.  
Amb aquesta finalitat, Enagas, SA, haurà de comunicar amb la necessària antelació a l'esmentat Servei Territorial les dates d'iniciació de les obres, i també les dates de realització dels assajos i les proves que s'hi han d'efectuar, de conformitat amb les especificacions, les normes i les reglamentacions que s'hagen aplicat en el projecte de les instal·lacions.  
Novena  
Enagas, SA, comunicarà la terminació de les instal·lacions al Servei Territorial d'Indústria i Energia de València per al seu reconeixement definitiu i alçament de l'acta de posada en servei de les instal·lacions, ja que sense aquest requisit no podran entrar en funcionament.  
La posada en funcionament quedarà condicionada a l'entrada en servei del gasoducte principal.  
A la sol·licitud de l'acta de posada en servei de les instal·lacions, el peticionari haurà d'acompanyar en doble exemplar la següent documentació:  
a) Certificat final d'obra, firmat per un tècnic competent i visat pel col·legi oficial corresponent, en el qual conste que la construcció i el muntatge de les instal·lacions s'ha efectuat d'acord amb el previst en el projecte presentat per Enagas, SA, i en les normes i especificacions que s'hi hagen aplicat, i també amb les variacions de detall que hagen estat aprovades pels serveis territorials d'Indústria i Energia i amb la normativa tècnica i de seguretat vigent que siga d'aplicació.  
b) Certificat final de les entitats o empreses encarregades de la supervisió i el control de la construcció de les instal·lacions, en la qual s'explicite el resultat satisfactori dels assajos i les proves realitzades segons el que es preveu en les normes i els codis aplicats i que acrediten la qualitat de les instal·lacions.  
c) Documentació i informació tècnica regularitzada sobre l'estat final de les instal·lacions a la terminació de les obres.  
Deu  
El Servei Territorial d'Indústria i Energia de València haurà d'enviar a aquesta Direcció General d'Indústria i Energia una còpia de les corresponents actes de posada en funcionament, i també dels documents indicats en els punts a, b i c de la condició anterior.  
Onze  
Les mesures correctores imposades per la Conselleria de Medi Ambient en la Declaració d'Impacte Ambiental són les següents:  
1. Mesures protectores d'espècies de flora.  
1.1 Abans de l'inici de les obres es realitzarà un inventari exhaustiu de les espècies vegetals presents en els trams de vegetació natural afectats pel projecte, amb la finalitat de constatar la presència o absència d'espècies recollides en l'Ordre de 20 de desembre de 1985, de la Conselleria d'Agricultura i Pesca, sobre protecció d'espècies endèmiques amenaçades, i també les recollides en l'annex E del Reial Decret 439/1990, de 30 de març, pel qual es regula el Catàleg Nacional d'Espècies Amenaçades.  
1.2 En el cas que la prospecció oferisca un resultat positiu, i segons la categoria en què s'emmarquen les espècies trobades, es procedirà segons el que especifiquen les esmentades normes legals.  
1.3 En qualsevol cas, l'inventari a què es refereix el punt 1.1, i també les eventuals mesures de protecció que calga prendre, s'hauran de presentar en aquesta Conselleria per tal que s'aproven i supervisen.  
2. Préstec de materials  
2.1 En el cas que el material extret de la rasa no siga de la qualitat adequada, tal com preveu el projecte tècnic, els materials de farciment que calguen per a l'execució de les obres s'obtindrà de les pedreres que hi ha legalment autoritzades, d'acord amb allò que s'especifica en l'ampliació de l'Estudi d'Impacte ambiental.  
2.2 En cap cas no es permetrà l'obtenció de materials de préstec en altres àrees, qualsevulla que siga el volum necessari, si aquestes no tenen la consideració de pedreres legals en explotació.  
2.3 Si per qualsevol causa resulta imprescindible l'obertura de noves pedreres o l'explotació de pedreres actualment abandonades, aquestes hauran de disposar dels preceptius permisos legals per a la seua explotació i restauració, incloent-hi la Declaració d'Impacte Ambiental favorable, emesa per aquesta Conselleria.  
3. Platges d'arreplega, dipòsits de materials i parcs de maquinària.  
3.1 Les platges d'arreplega de materials que calga establir per a executar les obres, i també els parcs de maquinària, se situaran en tots els casos en terrenys de cultiu desprovistos de vegetació natural.  
3.2 Els dipòsits i abocadors temporals se situaran igualment en àrees cultivades i en qualsevol cas en terrenys adjacents a vies de comunicació. Donat cas que el seu impacte paisagístic siga elevat, es prendran les mesures necessàries per a aïllar visualment les zones esmentades per mitjà d'una tanca temporal.  
3.3 Una vegada haja finalitzat l'activitat en les instal·lacions auxiliars citades, es procedirà a restaurar-les d'acord amb les mesures previstes per a la restauració del traçat principal del gasoducte.  
4. Zones d'abocadors.  
4.1 Els materials inerts derivats de les obres d'obertura de la rasa, i que per les seues característiques siguen rebutjats per a ser reutilitzats en el farciment, hauran de ser dipositats en abocadors de residus inerts identificats i legalitzats com cal.  
4.2 Abans de l'inici dels abocaments, i en qualsevol cas abans de tres mesos, l'empresa promotora presentarà davant aquesta Conselleria un estudi detallat de les possibles ubicacions per a l'abocament d'aquests materials i el projecte de restauració d'aquestes, amb la finalitat d'obtenir la preceptiva estimació d'impacte ambiental.  
4.3 Les àrees proposades com a abocadors d'inerts hauran de situar-se en terrenys plans o en cavitats ja existents en el terreny (pedreres abandonades), cultivats o desproveïts de cobertura vegetal; l'impacte visual serà reduït, i no estaran sotmesos a riscos d'inundació, relliscades o qualssevol altres.  
4.4 Altres materials residuals de l'obra, com ara cables, restes de tancaments, etc., el caràcter dels quals els faça assimilables a residus sòlids urbans, seran retirats i dipositats en abocadors autoritzats i aptes per a aquesta finalitat.  
4.5 Finalment, els materials vegetals produïts per l'obertura de la pista de treball seran tractats segons el que es preveu en el punt 6.3 d'aquesta declaració.  
5. Patrimoni històrico-artístic  
5.1 Amb caràcter general per a tot el traçat proposat, s'aplicaran les mesures preventives previstes en l'estudi arqueològic, que consisteixen en:  
- Presència en obra, de forma permanent, d'un arqueòleg.  
- Realització de sondatges previs a l'inici de les obres, per tal de posar de manifest l'existència de restes o estructures en el subsòl.  
Especial vigilància en els trams on el traçat proposat transcórrega per les proximitats de jaciments coneguts.  
6. Obertura de la pista de treball.  
6.1 En les àrees naturals cultivades on apareguen sòls amb una profunditat efectiva superior als 50 cm, i amb pendents inferiors al 25%, l'obertura de la pista es realitzarà segons el que s'especifica en l'Estudi d'Impacte Ambiental.  
6.2 En la resta de les àrees afectades pel projecte, on es presenten sòls limitats en profunditat per roca mare consolidada, es procedirà d'acord amb els següents criteris:  
- Per a aclarir i desbrossar l'àrea corresponent a la pista de treball, s'eliminarà únicament i exclusivament la part aèria de la planta per mitjà del mètode del fregament. Les zones del traçat on el sòl tinga un gruix inferior a 10 cm, o siga inexistent, i l'estructura de la vegetació ho permeta, no es desbrossaran i es permetrà el pas de la maquinària sobre les restes vegetals existents.  
En qualsevol cas, el condicionament de la pista es realitzarà sense retirar la capa superficial (10-20 cm proposats en el projecte) del perfil del sòl, aportant material procedent de la mateixa obra únicament en el cas que resulte imprescindible per a l'accés de la maquinària.  
6.3 Les restes vegetals que s'hagen eliminat per a l'obertura de la pista de treball seran triturades, emmagatzemades i degudament tractades per a ser posteriorment utilitzades en la fase de restauració.  
6.4 Quan les obres afecten àrees amb un risc elevat d'incendis forestals, i en general en totes les zones de vegetació natural, s'hauran d'extremar les mesures de precaució especificades en l'Estudi d'Impacte Ambiental, i es compliran les recomanacions de caràcter general emeses de la Conselleria de Medi Ambient, les quals seran aplicables tant als treballs pròpiament dits com al personal de l'obra. Aquestes mesures poden incloure, en cas de condicions climàtiques excepcionales i per a àrees especialment sensibles, la paralització temporal de determinats treballs, com ara l'ús d'explosius. En qualsevol cas, es prohibeix expressament:  
- Cremar materials residuals de rebuig.  
- Emmagatzemar i transportar materials combustibles a les parcel·les adjacents a zones de vegetació natural.  
7. Preparació del terreny per a la restauració  
7.1 A les àrees especificades en el punt 6.2, i sempre que l'aportació de terra per a l'obertura de la pista no siga significatiu, el tractament de descompactació serà manual i es limitarà als punts on es cavaran forats per a la posterior plantació.  
7.2 Finalitzada la descompactació a què al·ludeix el punt anterior, i segons el que s'especifica en l'Estudi d'Impacte Ambiental i en el punt 7.3, les restes vegetals prèviament eliminades s'estendran sobre el terreny afectat per les obres.  
7.3 Durant el període transcorregut entre l'acabament de les obres del gasoducte i l'inici de la replantació, es garantirà que el sòl es mantinga amb les condicions culturals adequades i la mínima pèrdua de sòl vegetal.  
8. Revegetació  
8.1 Per a l'elecció de les dates en què s'hi restituirà la vegetació, es tindrà en compte el període òptim per a realitzar les plantacions amb les màximes garanties de viabilitat. En cap cas aquestes plantacions es faran abans del mes d'octubre o després del mes de febrer.  
8.2 Els grups i els percentatges d'espècies que s'hi utilitzen en la restitució de la vegetació, seran els següents (s'hi utilitza la mateixa numeració i denominació que en l'Estudi d'Impacte Ambiental i Projecte de Restauració):  
1) Matollar alt i bosc alt clar  
Quercus coccifera 15%  
Pistacia lentiscus 15%  
Rhamnus lycioides 10%  
Pinus halepensis 10%  
Ceratonia siliqua 10%  
Rhamnus alaternus 10%  
Phillyrea angustifolia 10%  
Chamaerops humilis 5%  
Lonicera implexa 5%  
Quercus rotundifolia 5%  
Juniperus oxycedrus 5%  
2) Pinar de pi coscoll  
Pinus halepensis 25%  
Ceratonia siliqua 10%  
Rhamnus alaternus 10%  
Phillyrea angustifolia 10%  
Quercus coccifera 10%  
Quercus rotundifolia 5%  
Arbutus unedo 5%  
Pistacia lentiscus 5%  
Juniperus oxycedrus 5%  
Chamerops humilis 5%  
Rhamnus lycioides 5%  
Lonicera implexa 5%  
8.3 La densitat de plantació serà, en tots els casos, de 0.50 ut/m2 (1 m x 1 m). En el cas de les zones de ribera, les espècies pròpies del matollar camefític proposades en el projecte de restauració seran substituïdes per espècies pròpies de garriges i amb elevada capacitat de rebrot (Rhamnus alaternus, Rhamnus lycioides, Phillyrea angustifolia, Lonicera implexa, Arbutus unedo, Quercus coccifera, etc.), i Hedera helix en el cas de talussos amb elevades pendents i risc d'erosió.  
8.4 Les plantes que s'hi utilitzaran per a la revegetació seran d'una o dues saves i no superaran els 50 cm d'alçada, amb l'excepció del gènere Salix i altres espècies de ribera propagades per estaca, les quals no superaran els 100 cm. L'origen d'aquestes plantes serà preferiblement pròxim al lloc en què seran replantades, i es rebutjarà sempre la introducció de subespècies, varietats o races originades en jardineria o distintes de les autòctones.  
Dotze  
L'administració es reserva el dret a deixar sense efecte aquesta autorització en el moment en què es demostre l'incompliment de les condicions expressades, per la declaració inexacta de les dades subministrades o altra causa excepcional que ho justifique.  
De conformitat amb el que disposen els articles 10 i 13 de la Llei 10/87, de 15 de juny, sobre disposicions bàsiques per a un desenvolupament coordinat d'actuacions en matèria de combustibles gasosos, la present autorització, que porta implícita la declaració concreta d'utilitat pública de les instal·lacions i la necessitat d'ocupació dels béns i drets afectats, donarà lloc a que aquest s'ocupen urgentment. Els esmentats béns i drets són els que s'inclouen en les relacions que es publicaren en el Diari Oficial de la Generalitat Valenciana, de 22 de juliol de 1993, amb les rectificacions que s'escaiguen d'acord amb el resultat de la informació pública.  
Contra aquesta resolució, que no esgota la via administrativa, podrà interposar-s'hi un recurs ordinari davant la Conselleria d'Indústria, Comerç i Turisme en el termini d'un mes comptador des del dia de la notificació, de conformitat amb el que es disposa en l'article 114, en relació amb el 48, de la Llei 30/92 de 26 de novembre, de Règim Jurídic de les Administracions Públiques i del Procediment Administratiu Comú.  
Valencia, 10 de maig de 1994.- La directora general d'Indústria i Energia: Celeste Juan Millet.